Ons is 'n groep Parel Vallei-leerders wat opgelei is as tegniese assistente.
Wat doen ons in die tegniese span?
Ons is ingedeel in drie spanne onder leiding van Drama-onderwyseres, juf. Van Zyl, asook drie hooftegnici en ons sien om na al die tegniese benodighede van elke geleentheid in Parel Vallei.
Tegnici moet tegniese toerusting soos luidsprekers, mikrofone, klankborde, beligting en projeksies opstel vir skoolgeleenthede en weer alles na die tyd wegpak en opruim. Ons moet ook tydens hierdie geleenthede aan diens wees as operateurs van hierdie toerusting.
Nuwe tegnici woon 'n professionele tweedagkursus by om hul op te lei om met PV se tegniese toerusting te werk. Hierdie tegnici werk dan by skoolgeleenthede gedurende die eerste kwartaal. Aan die einde van die kwartaal word die tegniese span vir die jaar gekies. Alle tegnici staan ook 'n kans om gekies te word as deel van die span wat by die dramaproduksies werk en wat elke jaar op toer gaan.
Aktiwiteite sluit in geskeduleerde diensbeurte by geleenthede soos Miss PV, kultuurweek, Love week, sportbyeenkomste, Maandae se saalbyeenkomste, Brakkekonsert, prysuitdelings, ens.
Ons hou daarvan om met tegniese toerusting te werk en 'n professionele beeld te skep by ons geleenthede. Ons verskaf ook 'n diens aan die skool en onderwysers deurdat ons seker maak al die geleenthede by PV word aangebied met kundigheid in klank, beligting en projeksies.
Ons wil graag 'n uitstekende diens lewer aan Hoërskool Parel Vallei om sodoende die beeld van ons pragtige skool te bevorder. Ons wil ook aanhou leer en die wêreld van tegnologie verken om op hoogte te bly van al die nuutste toerusting en metodes.
In kwartaal 1 kan enige leerder wat belangstel, inskryf, die opleidingskursus bywoon en 'n werk-in-opleidingsprogram volg om in aanmerking te kom vir die verkiesing van die tegniese span. Vorige ondervinding is nie noodsaaklik nie, maar sal voordelig wees.
Daar word van ons verwag om ons diensbeurte te doen, soos geskeduleer deur juf. Van Zyl. Ons moet ook al die veiligheidsmaatreëls volg wanneer ons werk en ons aanvaar volle verantwoordelikheid vir die toestand van die toerusting waarmee ons werk.